”Excelenţei Sale, Domnului ambasador Kisaburo Ishii. În nume propriu aş dori să urez bun venit Premierului Japoniei în ţara noastră unde mi-aş fi dorit să fi fost primit cu respectul cuvenit de către autorităţile române. Îmi cer scuze, eu ca cetăţean, pentru lipsa de curtoazie a reprezentanţilor guvernului”, a scris A. Argesiu.

O altă persoană şi-a cerut scuze, ”ca cetăţean român”, pentru faptul că primirea premierului nipon nu s-a făcut într-un mod corespunzător.

”Dvs. ştiţi foarte bine că românii sunt oameni ospitalieri şi atenţi, dar, din păcate, sunt conduşi prost!”, se arată într-un mesaj.

”Ca simplu cetăţean român îmi cer scuze pentru modul în care Guvernul ţării mele a tratat această vizită oficială!” şi ”Bun venit în ţara noastră şi vă asigur că poporul român vă stimează şi vă respectă. Sunteţi un popor exemplu pentru noi şi ne dorim să întărim relaţiile de prietenie şi economice, sunt alte mesaje postate pe pagina de Facebook a Ambasadei Japoniei la Bucureşti.

Scuzele sunt prezentate ca mesaje la postarea prin care vizita premierului Shinzo Abe în România.

Premierul Shinzo Abe a fost nevoit să-şi modifice, marţi, programul din cauza demisiei lui Mihai Tudose din funcţia de premier al României. Oaspetele japonez a renunţat la vizita pe care trebuia să o facă la Palatul Victoria şi a mers împreună cu soţia sa, Akie Abe, la Muzeu Satului din Bucureşti.

Mihai Tudose a demisionat luni seara din funcţia de premier, cu câteva ore înainte de vizita oficialului nipon, ca urmare a retragerii sprijinului politic din partea PSD. Tudose a anunţat că nu va asigura interimatul.

Premierul Japoniei, Shinzo Abe, s-a aflat marţi la Bucureşti, fiind o deplasare istorică, în condiţiile în care niciun şef al Executivului din Japonia nu a făcut o vizită oficială în ultimii 100 de ani în ţara noastră.